ทุนสำรองประเทศเพิ่ม1,600ล้านดอลลาร์
ธปท.เผยทุนสำรองระหว่างประเทศเพิ่ม 1,600 ล้านเหรียญสหรัฐฯ อยู่ที่ระดับ 1.747 แสนล้านเหรียญสหรัฐฯ คาดเพิ่มเพราะจำเป็นต้องดูแลค่าเงินบาทไม่ให้ผันผวน
6 ก.ค. 2555

ธปท.เผยทุนสำรองระหว่างประเทศเพิ่ม 1,600 ล้านเหรียญสหรัฐฯ อยู่ที่ระดับ 1.747 แสนล้านเหรียญสหรัฐฯ คาดเพิ่มเพราะจำเป็นต้องดูแลค่าเงินบาทไม่ให้ผันผวน
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 29มิ.ย.ปีนี้ พบว่าอยู่ที่ระดับ 1.747 แสนล้านเหรียญสหรัฐฯ หรือประมาณ 5.557 ล้านล้านบาท เพิ่มขึ้น 1,600 ล้านเหรียญสหรัฐฯ หรือประมาณ 5.06 หมื่นล้านบาท หรากคิดอัตราแลกเปลี่ยนปัจจุบันที่ระดับ 31.60 บาทต่อเหรียญสหรัฐฯ จากสัปดาห์ก่อนอยู่ที่ระดับ 1.731 แสนล้านเหรียญสหรัฐฯ หรือประมาณ 5.505 ล้านล้านบาท 
ขณะที่ ฐานะซื้อเงินตราต่างประเทศล่วงหน้า(Forward) อยู่ที่ 3.07 หมื่นล้านเหรียญสหรัฐฯ ลดลงจากสัปดาห์ก่อนที่ 3.11 หมื่นล้านเหรียญสหรัฐฯ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯกับ Forward แล้วอยู่ที่ระดับ 2.054 แสนล้านเหรียญสหรัฐฯ 
ทั้งนี้ ทุนสำรองฯที่เพิ่มขึ้นมีสาเหตุมาจากการที่ธปท.ได้เข้าดูแลค่าเงินบาทไม่ให้ผันผวน จากผลกระทบจากวิกฤตยุโรปมากเกินไปจนกระทบตลาดส่งออกที่ชะลออยู่แล้ว จึงมีการเข้าซื้อเงินเหรียญสหรัฐฯในตลาดทันที(SPOT) เข้าสะสมในทุนสำรองมากขึ้น